Никола Раков

Градски куп

Роман-спортска репортажа

2016

 Једва сам успео да уђем у редакцију новина. Mного су им високи критеријуми. Моја срећа је да почиње велики спортски догађај. Креће Градски куп и главни уредник ми је рекао да је ово моја шанса и боље би ми било да је искористим.

I глава

Упознајем се са играчима Локомотиве

 На први поглед нисам баш добро поступио јер сам одлучио да пратим само један тим, „Локомотиву“, која је чак и међу аутсајдерима у овом такмичењу. Чак се нисам много радовао кад сам видео с ким ће, ако тако могу да га назовем, „мој“ тим имати посла да прође у 1. фазу. Такмичење се игра по групама – две групе са по четири тима. Прва два тима из сваке групе пласираће се у полуфинале. У групи с Локомотивом запали су још и „Забрежје“, „Будућност“ и „Хајдук“. Неколико сати после сазнања с ким „Локомотива“ игра у групи, одмах сам се бацио на посао и отишао до стадиона „Локомотиве“. Био је то пристојан стадион који је примао негде око 700 до 750 гледалаца. Имали су и помоћни терен с вештачком травом за омладинце.

 Кад сам ушао у клуб, тамо ме је сачекао капитен Симић. Објасни ми је да ово није случајност с обзиром на то да је дошао пре свих. Ја сам му објаснио зашто сам на њиховом стадиону и шта намеравам да урадим.

„Имамо тренинг и морамо мало да се одморимо с обзиром на то да смо јуче поражени од „Поштара“ са 3:0, а већ за који дан нас чека и Градски куп“, објаснио ми је Симић.

„Смем ли да посматрам ваш тренинг?“, запитао сам.

„Наравно“, одговори ми поносно.

 II глава

„Локомотива“ се спрема да заигра

 Пре тренинга сви играчи су се налазили у клубу и убрзо сазнали оно што је и Симић. Међу њима, у стартној постави, уз капитена Симића, били су и најбољи стрелац тима Ђорђевић, Роби, Вранић, Коча, Пјетловић, Зека, Живовић, Кривић, Дисовић и Седић. Углавном су играли у формацији 4-5-1 и сви су врло поштовали свог капитена који је, како кажу, био стуб одбране и који је достојан капитенске траке. Кад сам погледао њихов тренинг, добио сам малу наду да можда буду и пријатно изненађење на турниру, али ништа више од трећег места у групи нисам очекивао.

 „Локомотиви“ је ишло лоше и у лиги и били су на претпоследњем месту са само два бода више од последњег „Полицајца“. По ономе што сам видео на тренингу, схватио сам ко игра на којој позицији. Зека је дефинитивно био на голу, док су у одбрани били Симић, Роби, Вранић и Коча. На средини терена су били Дисовић, Седић и Живовић, а на крилима су се пробијали кроз противничке играче Кривић и Пјетловић. Центарфор је био Ђорђевић. Ако се „Локомотива“ и ја не прославимо у својим намерама, можда макар у рубрици занимљивости уредник стави да су у „Локомотиви“ Кочу звали тако само зато што је дошао из тима по називу „Ковачевац“.

III глава

Креће Градски пуп

 Дошао је и тај дан. „Локомотиву“ је чекала прва утакмица у Градском купу. Играли су против фаворизованог „Забрежја“, тима који је био први на табели. Прво полувреме било је без прилика. Једино је Вранић шутирао далеко од гола, са дистанце, при крају полувремена. Друго полувреме била је сушта супротност првом. Неколико прилика с обе стране, али и даље без голова. У последњих 5-10 минута Зека је спасао свој тим с две невероватне акробације. На крају је „Локомотива“ била чак и задовољна ремијем без голова, али не и ја. Уреднику се то није нимало свидело, чак иако је то било благо изненађење. „Локомотиву“ је у наредном колу чекао меч са „Будућности“.

IV глава

Невероватна изненађења

 Иако су изгубили у прошлом колу против „Хајдука“, „Будућност“ је била фаворизовани тим против „Локомотиве“. Играло се на, сада већ могу да кажем „нашем“ стадиону и све је било испуњено до последњег места. На изненађење свих оних који прате фудбал, „Локомотива“ је кренула силовито.

„Кривић пробија по десном боку, пас ка Ђорђевићу, леп дриблинг, шут и ...гоооооо!!!“, драо се коментатор који се налазио поред мене. Цео стадион је у том тренутку био на ногама, радовао се и навијао, баш као и ја. При крају првог полувремена, у правом тренутку уследио је погодак Симића и права катастрофа за „Будућност“. Навијачи су још бурније реаговали на овај него на први погодак „Лоломотиве“. Иако су сви очекивали да је то почетак краја „Будућности“, гостујући фудбалери су их разуверили. После првог поготка „Будућности“, „Локомотива“ се скроз повукла у одбрану. Као и прошли пут, Зека је одличном интервенцијом у самом финишу спасао свој тим. После тренутка када је судија огласио крај меча, па све до касно у ноћ славила се ова, можда и највећа победа у историји „Локомотиве“.

V глава

„Локомотива“ је главни фаворит

 Како су почеле добре партије „Локомотиве“, тако је и моје место у новинама било све сигурније. Уредник је био све задовољнији мојим текстовима (о „Локомотиви“). „Локомотива“ се поправила и у лиги и не само да с више не боре за опстанак, већ су почели да се боре и за плеј-оф. Но полако. Од шестопласираног „Радничког“ их је делило девет бодова. Ствари скроз другачије функционишу у лиги него у купу. Прва два тима иду директно у 2. српску лигу, а остали тимови, све до 6. места, иду у доигравање, то јест, уј плеј-оф. У плеј-офу се такође извлаче парови и коначни победник је обезбедио пласман у 2. лигу, док клубови са последња три места испадају у 4. лигу.

VI глава

При крају смо групне фазе

 Овако су гласили резултати и табела у „Локомотивиној“ групи:

Локомотива 0:0 Забрежје (0:0) Забрежје 4:0 Хајдук (2:0)

Хајдук 2:0 Будућност (2:0) Локомотива 2:1 Будућност (2:0)

 Забрежје је било 1. у групи с 4 бода и бољом гол-разликом од „Локомотиве“ која је такође имала 4 бода. Трећи је био „Хајдук“ са 3 бода и последње пласирана „Будућност“ без бодова.

 „Локомотивина“ прва слабост у следећем дуелу је то што први пут на турниру гостују, и то „Хајдуку“. Додуше, с друге стране, могу да се похвале, с обзиром да **доскоро** овај дуел нико није називао дербијем, као што сада то чине. Наравно, „Хајдук“ је увек био фаворит досад, али не и овог пута. С друге стране, још горе по „Локомотиву“ је то што ће малолетни Мирић мењати њиховог шампиона, стуба одбране, капитена Симића!

VII глава

Од школарца до шампиона

 Дошао је и нови велики изазов пред „Локомотиву“. Завршница прве фазе Градског купа. „Локомотива“ ће играти веома важан меч против „Хајдука“ за само неколико минута. Меч је почео! Од почетка константан притисак „Хајдука“ и много посла за Зеку! Од почетка, па све до овог тренутка! Млади неискусни Мирић добио је лопту тек неколико метара испред свог шеснаестерца.

 „Марић пробија по десној страни, какав дупли пас са Животићем, улази у средину атрактивно“, драо се коментатор у току те соло акције Марића, али нисам му замерио.

„Гоооллл!!!“, сви су на стадиону викали углас: „Марић! Марић! Гоол!!!“ Не памтим када сам се оволико дерњао углас и скакао од среће, и то на утакмици Хајдук – Локомотива!

 Уследио је невероватан бункер наших. Малтене само што се нису унели у гол и попунили све рупе кроз које лопта може да прође.

 То се на крају исплатило и после серије добрих резултата, већ после 1.дела групне фазе „Локомотива“ је на прагу полуфинала.

VIII глава

Повратак Симића

 Након ове победе фудбалери „Локомотиве“ су веома мотивисани, што говоре и резултати у лиги. Млаи Мирић ће памтити утакмицу против „Хајдука“ сигурно целога живота, а Симић, кога је замењивао, успео је на време да се опорави пред следећу утакмицу.

 Чим сам могао, отишао сам ад попричам са Симићем.

„Где си, капитену? Како си?“, поздравио сам га.

„Ево, је л' ти треба нека информација“, запитао ме је.

„Е, да, сад се сетих“.

Нисам могао да дочекао шта је хтео да ми каже.

„Изволи“, рече, и пружи ми папир на којем је писало:

2. група

 Бодови

1. Шумадија 9
2. Младост 6
3. Хероји 1
4. Подунавац 1

 „Хвала“, рекао сам му и заједно с њим упутио сам се ка осталим играчима.

IX глава

Криза резултата

 Одлучио сам да одем на лигашку утакмицу између „Локомотиве“ и „Дунава“. Док је Дунав делило само неколико бодова од последња три места, „Локомотива“ је била на шестом месту које је водило у плеј-оф, с бодом више од Радничког. Иако се опоравио, Симић је тек око 70. минита ушао у игру уместо талентованог Мирића, који је испраћен овацијама. Био је то убитачан фудбал без иједне једине прилике. Меч се завршио без голова, а „Локомотива“ је пропустила прилику да знатно повећа предност у односу на „Раднички“ који је јуче изгубио од „Ресника“ са 0:3 (0:**0**).

 Надам се да ово није био знак да сам баксуз „Локомотиви“ чим се појавим на лигашкој утакмици. „Локомотива“ је морала да заборави на овај резултат и што пре се окрене великој утакмици у Градском купу против домаћег Забрежја.

 X глава

Пролазак у полуфинале долази у питање

 Велика утакмица за „Локомотиву“ веоам је лоше почела. Након примљеног поготка у 1. минути ноге као да су им се следиле. Укочили су се!

 Добацивао сам им: „Хајде, момци, шта је то? Играјте фудбал! Срамота!“, али није вредело, као да сам само сметао. Резултат 3:0 на полувремену је све говорио. Чак неким играчима просто није био дан, као Ђорђевићу. Шљивић, који је ушао са клупе, успео је да постигне почасни погодак за коначних Забрежје 5:1 Локомотива (3:0).

 Нисам желео да се мешам и придикујем нервозним играчима. Само сам погнуте главе и тужног лица ушао у тунел, па кроз свлачионицу изашао напоље.

 На руку Локомотиви није ишао ни резултат с меча Будућност – Хајдук. Хајдук је славио са 1:5 (1:2). После четири кола табела је изгледала овако:

 Бодови Гол разлика

Забрежје 10 8

Локомотива 7 -2

Хајдук 6 -1

Будућност 0 -5

XI глава

Долазак Да Силве

 Након убедивог пораза играчи се још ису опоравили, али јесу челници клуба. Иако су играчи ушли у лошу серију,постоји неко ко то може да спречи. У клуб је стигао први странац, и то из 2. спске лиге, који може да побољша форму „Локомотиве“. Пошто је клуб добио доста пара због добрих игара „Локомотиве“ у лиги и високо позиционираног места у Градском купу, челници клуба су одлучили да тај новац паметно искористе. Дошао је талентовани Да Силва као центарфор.

 Пошто је тренер Ланић изјавити да ће „Локомотива“ играти од сада у формацији 4-4-2 и да хоће да задржи Ђорђевића у стартној постави, питам се ко ће са средине терена изгубити место у стартних 11. Такође је рекао да је Да Силва конкуренција Ђорђевићу по броју датих голова. Ђорђевић је и даље најбољи стрелац „Локомотиве“ са 4 гола, а има и једни асистенцију.

 Мало сам закаснио на први тренинг Да Силве у „Локомотиви“, али чим сам стигао, видео сам његове мајсторије и због чега су челници клуба баш одабрали њега. Пошто сам приметио да врло добро говори српски, након тренинга, у свлачионици, направио сам један кратак интервју са њим. Знао сам да ће се то свидети уреднику.

 Почела је кратка пауза у Градском купу и сви такмичари су могли да се фокусирају на лигу. Након неодгледаног 1. меча Да Силве у дресу „Локомотиве“ и победе од 3:0, уз два његова гола и једну асистенцију, нисам могао да пропустим други меч. Након одлично одигране утакмице и победе над Земуном од 3:1, уз један постигнут погодак Да Силве, опростио сам некако себи што га нисам гледао на његовом дебију.

 Следила је можда и најважнија утакмица у сезони за „Локомотиву“, а победом су могли чак и теоретски да обезбеде пласман у полуфинале Градског купа. Следила је утакмица против Хајдука!

XII глава

Меч против Хајдука

 Ово је био велики фудвалски дан. Сви су причали о мечу између „Локомотиве“ и „Хајдука“, који ће се ускоро одиграти. У клубу се није дешавало ништа ново ових дана и сви су били задовољни игром „Локомотиве“ у последње време. Чак је и омладинска школа била у високом успону. Све је било добро, све сем једног!

 Власници клуба су намеравали да продају „Локомотиву“! Додуше, о томе још ништа није било озбиљно, мада у знак протеста против тога играчи нису одржали последњи тренинг. Надам се да их то неће много омести у мечу против „Хајдука“.

 Такође сам чуо и да ће млади Мирић скроз променити своју позицију. Сада се са левог бека преселио на лево крило, где ће играти у мечу против „Хајдука“. Наступаће уместо повређеног Кривића. Надам се да ће му се посрећити као у прошлом мечу против „Хајдука“. Чудно је да Живовић неће играти уместо повређеног Кривића с обзиром на то да му много боље лежи та позиција него Мирићу, аплус је био стандардан у стартној постави пре доласка Да Силве. То је значило само једно. Мирић је имао велико поверење својих саиграча и свог тренера и није га разуверио.

 Играчи су се спремали да за који тренутак изађу на терен. „Локомотива“ је биал домаћин, али то им овог пута није помогло. Од старта меча само један човек је био присутан на терену. И то нико други до Мирића. Све лопте су ишле право ка њему, једини играч на кога су се сви ослањали био је он. Играчи „Хајдука“ су се наслањали на њега, али у буквалном смислу те речи. Шутирали су га, вукли за дрес, падали преко њега, ударали лактом у главу, све је то трпео Мирић! Код једне акције је морала да уђе чак и лекарска помоћ јер га је један играч „покосио“ из пуног трка. На крају меча резултат је био 0:0, а једино због чега је вредело доћи јесте ад се само види та борбеност Мирића. Било је невероватно.

XIII глава

Рођена је нова звезда

 У прошлом мечу ме је чак и Да Силва изневерио. Нисам могао да верујем да су и „Хајдук“ и „Локомотива“ одиграли онако лоше. „Будућност“ је пријатно изненадила и одиграла 1:1 са Забрежјем. „Локомотиву“ је у наредном периоду чекало брдо лигашких утакмица, а то је, веровали или не, најбоље искористио Мирић.

 Прва утакмица у низу била је против БАСК-а, који је такође био у игри за плеј-оф. После одлично одигране прошле утакмице Мирић је био у стартних 11. Као и у прошлом мечу, све лопте иду управо на њега! Сви играчи БАСК-а амо на њега фокусирани. Не пуштају га из вида.

 Пјетловић је проследио лопту до Да Силве, овај петом за Мирића, лажњак!Кроз средину шут и ...гоооол! 1:0 је повела „Локомотива“. После много грубих стартова над Мирићем судија коначно досуди фаул и покаже жути картон фудбалеру БАСК-а. Иако је Да Силва изводио *слободњаке,* сада лопту намести Мирић. Шутне, она полети, направи мали лук и право у голманов горњи, леви угао. Гооол! (2:0) И оба пута је погодио Мирић. У наставку су уследила још два његова гола за 4:0! Мирић је постао права мала звезда овог клуба.

 Следећи меч су играли против „Сремчице“. Све као и у прошлим мечевима. Лопта за Мирићем и сви за њим. Он проследи у једном нападу лопту Да Силви. Овај искоса направи праву малу чаролију, петом преко голмана па право у гол! То је било 1:0 за „Локомотиву“. Роби је примио лопту далеко од гола, центрирао право у главу самом Дисовићу и овај трзајем главе мајсторски у мрежу! Било је то већ 2:0 за „Локомотиву“. У другом делу меча сам је Ђорђевић мајсторским шутем после фаула поставио коначних 3:0 за „Локомотиву“.

 Наредни меч био је против шампиона из 1998/99. године, против „Обилића“. Без много муке, головима Марића, Да Силве и Ђорђевића, уз почасни погодак Мишића, „Локомотива“ је славила са 1:4. Са своја нова два поготка, Мишић је већ обележио своју „мини“ каријеру у „Локомотиви“.

 Дошло је време и за Градски куп! Следила је утакмица проти „Будућности“.

XIV глава

Пролазак у полуфинале

 Пошто је „Хајдук“ рано поподне играо 2:2 против „Забрежја“, „Локомотива“ би са нерешеним резултатом могла да иде даље. Када су се чуле стартне поставе, на велико изненађење свих, Мирић је остао на клупи. Овог пута домаћин је била Будућност. На почетку се играло чврсто, без много прилика.

 „Где ти је онај Мирић?“, запитао је тренера још непромењени власник клуба.

 „Оставио сам га на клупи да видим како ће тим без њега“, одговорио му је тренер. „Не може да у тиму игра само један играч“.

 Додуше, ово питање је изгледа деловало на тренера јер је већ у 20. минуту увео Мирића уместо Симића у игру. Од тог тренутка „Будућност“ је кренула силовито. За два минута Зека је два пута вадио лопту из мреже! Иако овај меч није био важан за „Будућност2, играли су као да је било финале Лиге шампиона! На полувремену било је већ 2:0 за „Будућност“. Ако тако остане, Хајдук ће ићи даље иако ће имати исти број бодова као „Локомотива“ јер ће такође имати и бољу гол-разлику од њих. Напади „Будућности“ су се наставили све до 75. минута меча, када је, после оштрог прекршаја над Мирићем, млади играч обећао да ће донети полуфинале „Локомотиви“ и да ће загорчати живот противницима. Није требало да се фудбалери „Будућности“ само смеју на то. Још само десет минута је остало Мирићу да учини оно што је обећао. 85. минут. Мирић креће у соло акцију по левој страни. Истрпео је све што се може истрпети од стране противничких играча све док није дошао до шеснаестерца. Усправио се...шут!!! и гооооллл!!! 2:1! Што је брже могао, пожурио је ка центру Мирић. Остала су још три минута! У 90. минути Пјетловић центрира са десног крила, лопта погађа у главу Мирића! И гооооллл! 2:2! 2:2! Мирић! Мирић! Није било времена да се крене са центра, а судија је означио крај! „Локомотива“ је у полуфиналу! „Локомотива“ је у полуфиналу!

 XV глава

Мечеви полуфинала

 Због доста зарађеног новца од проласка у полуфинале, власници клуба су одбили високу цену купаца. То је био још један одличан разлог доброг расположењау клубу. „Будућност“ ће имати тежак посао у полуфиналу Купа. Играће против једине екипе са свим победама у досадашњем току турнира. Играће против „Шумадије“. Овако су изгледале обе групе после завршетка свих утакмица.

А група

 Бодови Гол-разлика

1. Забрежје 14 12
2. Локомотива 9 -2
3. Хајдук 8 -1
4. Будућност 1 -7

Б група

 Бодови Гол-разлика

1. Шумадија 18 20
2. Младост 10 6
3. Хероји 4 -8
4. Подунавац 1 -18

 У полуфиналу су се састајали 1. тим из А групе са 2. тимом из Б групе и 1. тим из Б групе с 2. тимом из А групе. Играла су се по два меча. Сваки клуб је једном домачин, а други пут гост. Када се саберу голови с оба мече. Наравно пролази онај који је дао више, односно примио мање голова.

XVI глава

Каријере младих играча

 Сваки дан од меча против будућности протекао је нормално. Лепо расположење, серија победа без иједног кикса, стари власници клуба. Све је исто сем што је „Локомотива“ у полуфиналу Градског купа. Мада је блага промена и то што је Мирић легенда клуба. Чак је сада главни и међу девојкама! Заљубио се, иам девојку, а то уопште не утиче на његов однос према раду и клубу, што је добро. На пример, када су се Роби и Вранић заљубили, за њих „Локомотива“ више није постојала. Прескакали су тренинге, утакмице и још много тога, но Мирић није такав. Он просто обожава фудбал и ради све што може да побољша своју игру. „Локомотива“ је била у дугом периоду пропадања, па је играче раније још мање било брига шта ће да се деси с клубом и велика већина њих се опходила се још горе према клубу него Роби и Вранић. Седић је био међу најгорима, а сада је миран као бубица. Али зато је сада клуб у много бољем стању и први пут у својој историји има нешто већи буџет и страног играча (и то из Бразила).

 Зека је увек био самотњак и то никоме није сметало. О Да Силви су сви сазнали на тренинзима. Он је живео у фавелама[[1]](#footnote-1). Његов таленат је остао у сенци због остале талентоване деце. Његов живот био је прилично тежак и он је, само да би изразио свој таленат, прешао 10 000 км да би чак из Бразила дошао у Европу (односно у Србију). Ту је, наравно, изражен његов таленат и он је из друголигашког БАСК-а дошао у „Локомотиву“.

 „Када сам видео како „Локомотива“ игра у последње време и чуо како челници клуба хоће да ме ангажују“, објашњавао је својим саиграчима и мени Да Силва на једном од тренинга, „нисам размишљао ни трена и одмах сам потписао уговор с „Локомотивом“. Иначе, одлично говори српски језик.

XVII глава

Изненађење против Шумадије

 Шумадија је гостовала код „Локомитиве“. Све је било испуњено до последњег места. Тренер „Локомотиве“ је на терен извео измешани састав: на голу је био Зека, у одбрани Симић, Марјановић, Вранић и Роби, на средини терена су били Кривић, Пјетловић, Живковић и Мирић, који се већ усталио у стартнoj постави, док су напад чинили Ђорђевић и Да Силва. Код противника су наступали Мирковић, Крандиш, Шапоњић, Ломић, укић, Ришовић, Млађа, Кицић, Млић, Јаршић и Кулинар. Шумадија је нападала и била је боља све до 23. минута када је Зека одбранио Крандишу, и послао лопту према Марјановићу. Овај је вукао напад све до половине терена када је бацио лупту у простор ка Да Силви. Да Силва је „промешао“ фудбалере „Шумадије“ све до шеснаестерца Одиграо је лопту Марјановићу када је уследио оштар старт Кицића, али Марјановић је некако успео одиграти дупли пас са Да Силвом и овај је затресао мрежу. Марковић се придигао и сам прославио своју асистенцију. „Локомотива“ је имала још само једну шансу преко Мирића и наставио се пресинг „Шумдије“. Гостима се исплатио пресинг и после украдене лопте Кулинара и постигнутог поготка, пред крај првог полувремена, на семафору је писало1:1. Практично у првом нападу другог полувремена ефектним голом Мирића са преко 20 м „Локомотива“ је опет прешла у водство! Међутим, „Шумадија“ је почела да напада више него икад! Зека је спасавао свој тим све док, после центаршута Мирковића, Шапоњић није затресао мрежу. Међутим, ни ту нису стали Шумадинци! Од тада су погодили две стативе и у 73. минуту коначно били на прагу водства. Да Силва је направио сасвим бесмислен пенал и заслужено добио жути картон. Кулинар је наместио лопту на белу тачку! Био је очи у очи са Зеком! Уследио је шут; лопта на једну, Зека на другу страну ииии!!!!? Пречка! Вранић је све рашчистио и „Локомотива“ је опет била у психолошкој предности.

 У 88. минуту уследила је спора контра „Локомотиве“ и Кривић је ј извукао највише пто је могао из те акције, корнер. Симић центрира, Да Силва скаче и ГОООО!!! 3:2, 3:2, „Локомотива“ води! Тим резултатом се завршила утакмица.

XVIII глава

Опуштање

 Разумем је да се историјска победа неког тима слави неколико дана, али ово је већ превише! Играчи су тренинге у последњих неколико дана заменили проводом у кафанама. Мислили су да могу да победе свакога и били су неозбиљни.

 Коначно су после дужег времена одржали тренинг. Зажалио сам што сам присуствовао тренингу. Стално су грешили и смејали се. Пошто си били толико неозбиљни, чисто сам сумњао да ће победити „Шумадију“. Никад нисам овако сумњао у њих.

XIX глава

Стрепње су се обистиниле

 Био сам толико разочаран претходним тренингом, да осталима, ако их је уопште и било, нисам присуствовао. Заузео сам своје место, нервозно грицкао семенке и чекао да други меч полуфинала Градског купа између „Шумадије“ и „Локомотиве“ почне. Играли су као пијани, били су гори него на тренингу. На моју срећу, Зека је био озбиљан као и увек. Први ппут је спасао свој го у 2. Минуту када је одбранио шут Смиљанића у горњи десни угао са 30 метара! „Шумадија“ је повела већ у 5. минуту када је, после грешке на средини терена, Миљић проиграо Ристовића и асистрирао Шицу који је затрсао празну мрежу. После 20 минута Шиц је центрирао, а сам је у шеснаестерцу био Вивић, који је главом постигао погодак! У 38.минуту Мирић је оставио прилику Сивовићу који је из даљине постигао погодак. У најгорем могућем тренутку „Локомотива“ је примила четврти погодак. У 45. Миниту Шиц је примио лопту, прошао комплетну одбрану „Локомотиве“, заобишао голмана и дао го. Шиц је иронично прославио овај го тако што се није ни радовао, већ је само аплаудирао заједно с навијачима. Зека се драо, био љут, понижавао своје саиграче, али ништа није помогло. „Шумадија“ је била у полуфиналу.

XX глава

Друго полувреме

 Знао сам да ће играчи сада чути она предавања о животу која се само једном чују од тренера. Ако никад нисам уживо чуо таква занимљива предавања, а иначе присуствујем разговорима у свлачионици за време одмора, из неког разлога сам остао на свом месту. Нисам очекивао, али сам се надао неком чудесном повратку „Локомотиве“. Нису почели баш најбоље с обзиром на то да је „Шумадија“ имала велику шансу на почетку другог полувремена. Међутим, убрзо су живнули. Из прве шансе на почетку полувремена „Локомотива“ је смањила на 4:1. Низале су се шансе пред голом „Шумадије“ и лопта никако није хтел у мрежу све до 75. минута када је Симић главом смањио на 4:2. Када је у 90. минуту судија продужио меч пет минута, многи су мислили да је готово, али преварили су се. У 93.минуту је „Локомотива“, уз доста среће, после гужве у шеснаестерцу „Шумадије“, смањила на 4:3. Остало им је још два минута. У последњем минуту је после фаула над Кочом на средини терена пуштена предност и после центаршута Пррелића, у казненом простору „Шумадије“ нашла су се по два фудбалера обе екипе. Тада се Роби феноменално снашао и маказицама сместио лопту у мрежу! Тим потезом је изједначио и тако аутоматски одвео „Локомотиву“ у финале у ком ће се састати са „Младости“, која је у два меча минималним резултатом 1:0 савладала „Забрежје“!

XXI глава

Финале

 Пред овим младим играчима био је велики дан, вероватно и највећи у њиховим животима. Чекало их је финале са „Младости“. Нису допустили да им се деси оно као пред меч са „Шумадијом“. Били су спремни и одговорни.

 XXII глава

„Локомотива“ је шампион

 Знао сам исход овог меча и пре 90. минута. „Локомотива“ је као аутсајдер рутински савладала „Младост“ у финалу резултатом 2:0, головима Да Силве у 15. и Мирића у 60. минуту меча. Победа се славила данима, а овакав успех био је непоновљив. „Локомотива“ је кроз плеј-оф успела да се пласира и у наредни ранг такмичења у лиги. У последњој утакмици плеј-офа савладала је „Раднички“ голом са беле тачке у 98. минуту меча (после првих 90 минута било је 0:0.

 XXIII глава

Каријере/судбине младих играча

 Сви они су врхунски играчи и добри и поштени људи. Због тога су сви до последњег заслужили овако богате каријере. Неки су играли за највеће српске клупске великане попут „Партизана“ и „Звезде“ док су неки догурали чак и до Премијер лиге. Али је зато Мирић своју каријеру наставио у Бразилу где је развио своју игру и постао права фудбалска легенда.

Никола Раков, 7/3

ОШ „Никола Тесла“ Београд

Др Миливоја Петровића 6

О смеху треба учити од најбољих

Тумачење

AУТОБИОГРАФИЈE

Браниславa Нушићa

 За своје родитеље и породицу Алкибијад Нуша, за неке савременике и читаоце по псеудониму Бен Акиба, а нама свима данас познат као Бранислав Нушић рођен је 20. октобра 1864. године. Његова цинцарска породица и после губитка богатства, иако се није сврставала у најбогатије, била је довољно имућна да му обезбеди школовање. Интересовало га је право и то је студирао у Грацу и Београду, а како је био и вешт на речима, привукла су га политика и писање. Био је радикал онда када је Пашић био опозиција. Са само деветнаест година написао је комедију ,,Народни посланик“. Учествовао је у као каплар у Српско-бугарском рату, предводио и вод с добровољцем Војиславом Илићем и тамо се лично се уверио у јунаштво мајора Михаила Катанића, који је држао положај бранећи заставу. Када је мајор умро а двОрска и политичка елита отишла на сахрану мајке Драгутина Фаресановића, Нушић је написао и објавио песму ,,Два раба“. Ова моћна сатира у стиху га је коштала робијања у Пожаревцу. Иако никада више није био баш толико оштар, Нушић је био плодан писац. Оставио је десетине дела. Оно по чему га памтимо и чиме нас и данас увесељава су његове комедије. То су ,,Др“, ,,Сумњиво лице“, ,,Госпођа министарка“, ,,Мистер Долар“... Написао је и неколико романа: ,,Хајдуци“, ,,Општинско дете“, ,,Деветстопетнаеста“. Писао је и приповетке, трагедије, један уџбеник ,,Реторика“ и један путопис ,,Косово - опис земље и народа“, који је оригиналним фотографијама сам илустровао. Био је правник, ратник, дипломата, новинар, управник позоришта, човек немирног духа, бистрог погледа, коме је ретко шта промицало, и брзог језика и пера које је све то забележило. Умро је 19. јануара 1938, а Народно позориште у Београду било је обавијено црним платном и зато с препознатљивим дугим капутом, полуцилиндром и штапом, изливен у бронзи, и данас стоји у његовој близини.

 Нушићева ,,Аутобиографија“ почиње текстом који је писац назвао предговор, али који то у ствари није. Нушић не узима без ироније перо у руке. Он се руга писцима аутобиографија који су у ствари вођени једино самољубљем и сујетом. Они лажу и преувеличавају своје место у свету. Ни писци биографија нису другачији, они величају главног јунака како би њихово дело било значајније, а некада једноставно измишљају, као у случају неког Стојана кога прекрстише у Спиру, мајку му прогласише маћехом и сл. Постоје и параноични људи који, верујући да су битни, дрхте над својим папирима, чак и приватним писмима, јер мисле да ће их се неко докопати и искористити за писање биографије. Нушић у ствари даје духовите разлоге зашто се он прихватио посла да пише о себи. На крају предговора написао је да човек има три личности у себи које се рађају са првим смехом, болом и бригом. Човек бола види само људски бол и не живи живот, а бол не може да одузме људима јер без бола нема ни живота. Човек бриге од силне одговорности не види живот, а другима не умањује бригу јер је она услов за напредовање. Једино човек смеха живи и њему је Нушић дао могућност да пише аутобиографију. Ову аутобиографију није лако препричати. Ако покушам да то комплетније учиним, то ће бити бесмислено дугачко, а ако изоставим Нушићеве коментаре и објашњена догађаја, избацио сам суштину и препричао сам виц, а одузео им део који изазива смех. Нушићев живот, по његовом мишљењу, у ствари је као и многи други животи. Родио се, ишао у школу, стицао знања, растао, заљубљивао се... али ако га погледамо из угла оног Нушића који се смејао ходајући кроз време, онда све постаје вредно читања. Преварен је, каже, рођењем ,јер му је отац изгубио богатсво и уместо да буде син богатог човека као што је ,,изабрао“, морао је да трпи нову ситуацију. Бабица је рекла на рођењу да је женско, јер није добро видела, а пошто се родио седам дана након термина, тражио је касније у животу од лекара да му кажу да ли је могуће исправити ту неправду и вратити му време. Обрадовао се када је схватио да је медицина напредовала и да би могли да га онесвесте камфором када буде на самрти и тако га одржавају седам дана. ,,Авантуре“ из првих дана живота су примерене старости и зрелости. Појео је један новчић, пио рицинус, пао са кревета, и редовно окупљао фамилију која је покушавала на редовним заседањима да открије на кога личи. Мајка је тумачила његове прве гласове, а прва реч била је „дај“. С првим рођенданом је већ умео да хода, а онда је наступио део детињства који Нушић зове средњи род. То су она деца која нису више баш бебе, али не знају за разлику међу половима и то им ништа не значи. Тада су и дечији надимци неодређеног пола као: Биби, Коко, Цоко... Тада се јавља простодушна сујета. То је као када вам дете досађује и показује нову обућу. То се не губи у животу. Тако се војник испрси да покаже ордење или нека дама врти главом не бисте ли приметили њен накит. У том периоду Нушића је било тешко чувати. Ломио је лутке, испадао кроз прозор, пунио очеве ципеле водом и вукао их као колица... Добијао је батине и стекао репутацију немирног за цео живот. Онда је уследила фаза непрестаног испитивања и нових невоља. Начелника је на слави питао где му је рупа на глави јер његов тата каже да му је изветрио мозак. У то време Нушић је носио сукње старије сестре и, како је често добијао батине, тражио је панталоне као спас. Писац је мислио да оне омогућују и лакше бежање и лакше пењање. Истањене на туру и коленима, братове панталоне нису га много спасиле. Посебно су се невоље гомилале када је из забаве гостима узимао ситнице и стављао их у џепове других гостију. На тај начин би неки од уважених посетилаца имао прилику да објасни својој жени одкуд код њега козметика неке комшинице, на пример. Забава младог Нушића није обухватала смицалице за одрасле. Он је имао и друштво својих година. Нека од тих имена су нам већ позната. То су били славни чланови хајдучке чете. У „Аутобиографији“ Нушић нам објашњава како су се играли кризе, владе, скупштине, јер деца у игри само понављају оно што чују и виде од одраслих.То је наравно био одличан моменат да Нушић кроз дечију игу каже много тога што мисли о држави, она је рођена са фалинком у кризи, па ће таква да остане док је има, о министрима, сва су деца хтела да буду министри као и одрасли, па је за поданике преостала само дворишна живина. Јеврејин, ,,министар војни“, повео је владу у рат да одбране част очерупаног плована, кога су комшијски пловани унаказили. Изабрали су да ратују у четвртак јер тада нема никога код комшија у дворишту, али укућани се изненада вратише и славна влада изгуби рат. Тек касније су схватили да је ,,министар војни“ повео рат да би украо џак са гушчијим перјем и однео кући. Ово понашање је захтевало казну и пошто је отеран са свечане вечере на којој је било и колача у кревет, осветио се ушуњавши се у кухињу и унаказивши храну. Сипао је не штедећи со, шећер, сирће у храну, правећи рупе по торти. Гости су као суђаје с родитељима расправљали шта са њим да раде. Отац је хтео да га да на неки занат да ради и опамети се, а бакалин, на пример, да иде у трговце, јер, ето, и он је крао као мали, па шта му фали. Примери сличног ироничног хумора низали су се и за друга занимања, а кроз изјаве својих комшија и рођака Нушић је исписао у аутобиографији шта у ствари он мисли о свима. Пошао је и у школу и то је био свечан тренутак када су отац и мајка веровали да ће показати да је паметан, зрео и одговоран. Наравно, он се није променио. Пао је годину, а пред поправни испит отац му је обећао дукат и син је схватио да с обзиром да ће свакако добити батине боље, треба да слаже па да добије и дукат и тако бар за батине добије хонорар. Оца је варао и тако што је касније за тридесет гроша наплаћивао месечне услуге приватног учења са најбољим ђаком, у ствари најгорим, са којим је по читав дан играо мице и на крају месеца делио по петнаест гроша. Нушић је падао редовно на поправне испите, а умео је да падне и годину. Он је своје школовање поредио са ратом и освајањем и гиманазију која је почињала у данашњем петом разреду описује кроз предмете. Толико је волео верску наставу да је жалио за заборављеним паганским обичајима. Набројао је више разлога зашто је стара вера била лакша, а један од њих је био и то да су тада богови делили моћ па нису били толико опасни и јаки. Опет кроз причу о вери Нушић у ствари саопштава свој однос према цркви и црквеним достојанственицима. Српски језик је значио само главобољу. Мучили су га и граматика, јер шта ће малом народу толики падежи. Колики су само Енглези и Французи на пример, а тада су они били велике колонијалне силе, а имају их свега четири. Помоћи у решавању задатака није било ни код куће. Старији брат није блистао од знања, а млађи није имао појма. У помоћ му је притекао бакалин који је на питање како гласи пети падеж именице пас ракао да псу говори куц, куц када га дозива. Писање је било такође проблем. Професори су задавали теме које су ђаци морали да образложе као домаћи задатак. На тему ,,Испеци па реци“ низале су се такви невероватни одговори да је било и чак и ,,рецепата за печење речи“. Сима Јагодић је тако тврдио да се реч пече седењем на столици. У свом насумичном одговарању тек да нешто запише случајно је дотако део истине. За домаћи задатак ,,Упознај самога себе“ Нушић није написао ништа и тврдио ја тај одговор и даље тражи кроз живот. Опет је тако користио приче из учионице да објасни свој животни став. Историја није била само још једна мука више. Имена страних владара су од језика правиле слагалицу, јер су га ломили на ситне комадиће. Била су згодна за брзалице и разбрајалице. Ђаци су једино волели праисторију јер о њој логично није било много података. Посебно су волели поглавља која су говорила да се о том периоду мало зна или да наука још није нашла доказе. Историја се могла код професора и у десетерцу одговарати, али ако си у томе био вешт као Нушићев друг Живко. Живко је тако знао да заради петицу, али тај рецепт није помогао писцу. На крају године Нушић је пропао баш због историје јер није научио оно што се од њега очекивало да каже: да је краљ Вукашин убио Уроша. Касније је историја утврдила да је случајно и био у праву и да је Урош умро после Битке на Марици. Ово је писац искористио да то дода у поглавље о историји као доказ ставу да је историја фалцификат. На географији су ученици стицали представу о планети, космосу, кретању небеских тела, климатским појасевима, али ни то наравно није ишло лако. Тешко је било схватити да је Земља округла и да се прво у даљини на мору, које нико није видео, појави врх пароброда на хоризонту, или врх планине на далекој обали коју је такође било неопходно замислити. Није било лако схватити ни да је сигурно враћање у исту тачку ако увек идеш у истом правцу када као модел за глобус професору послужи Сретенова глава на којој, успут идући у истом правцу, професор примети прљаве уши и неуредну косу. Живко је на географији зарадио шамар такао да му је све било црно пред очима, што је допринело објашњењу појма помрачења сунца. Логичан је онда био страх ђака од објашњења настанка вулкана који их је чекао на часу, јер су очекивали бљување ватре. Јестаственица, која је означавала природне науке: минералогију, ботанику и зоологију пробудила је мисао писца да то вероватно значи да су остале науке неприродне. Причу о овом предмету писац је искористио да би објаснио како се карактер човека види већ у детињству и како му он одређује и пут и занимање, и да још једном изнесе своје ставове о људима и друштву. Највише се задржао на објашњавању зоологије. Минералогија је била занимљива и ђаци су волели да гледају узорке минерала. Ботаника је била подношљива и једино су били бесмислени латински називи биља који ти не помажу када купујеш на пијаци поврће, а немају ни неки смисао у важним разговорима. Зоологија је била централни предмет. Ту је научио да свака животиња има једну значајну особину, а човек у себи садржи особине свих животиња и у завсности која у његовом карактеру преовлада, у том правцу треба да иде и тако бира свој пут и своје занимање. Пропашће ако је рођени поета, а постане касапин, мада су писцу били познати обрнути случајеви, када касапин умисли да је поета. Професор природних наука, који је личио на коња, висок и кошчат, прозивајући ђаке давао им је имена животиња баш по оној особини која се у њиховом карактеру издвајала као најизразитија. То им је касније одређивало пут. Ћуран је постао дипломата. Магарац министар просвете, а Бранислав миш, онај пред ким жене вриште и подижу сукњу и коме остају мрвице са туђе трпезе, српски књижевник.

 Страни језици били су страни и ђацима и професорима. Није било довољно школованих професора француског језика, па су ђаци учили заједно с предавачем и тај час је био лагани одмор. Немачки је већ био мука жива. Имали су речник за нове речи. Модалне глаголе уопште нису разумели, а изузеци од правила су их докрајчили, тако да је Нушић немачки језик сматрао ,,милитантним средством немачке против непријатеља“, врстом бодљикаве жице, и прави је изузетак била добра оцена. Математика и није била предмет. Она је била више некако болест, ноћна мора у облику грозне жене, божија казна за грех почињен у рају. Математичке дефиниције и теореме и у стиху су се училе како би постале приступачније, али и даље су изазивале само збуњеност. Тако је Нушић једну неудату четрдесетогодишњу рођаку која је у то време морала бити сматрана баба-девојком назвао хипотенузом, а она је била убеђена да јој је рекао да је одвратна стонога. У математици је иначе било могуће доказати нешто што није могуће у стварном животу као, на пример, да зец неће стићи корњачу у бесконачном времену јер док зец пређе пут који је прошла корњача она ће прећи још, на пример половину те дужине, па док зец то пређе, она ће прећи четвртину и тако у бескрај. Сва те математичке муке писац користи да би на крају закључио да смо захваљујући томе што нису били добри из математике добили смао многе уметнике уместо да имамо још чиновника, а један од њих, лирски песник ни као ђак, а ни касније није могао да израчуна какво му је финансијско стање на крају месеца када дневно троши двадесет, а зарађује пет динара. Физка и хемија су увек некако ишле заједно. Писац их пореди са ортацима у фирми, али лично више доживљава као две одвратне сестре уседелице. Физика постоји да би ти загорчала живот и учинила те незналицом у оним областима у којима си био сигуран да немаш проблема са разумевањем. Чигра није била више дечија играчка већ тело у индифентној равнотежи, а свирала, цев кроз коју пролазе рефлектовани тласи који имају дужину и време трептаја. Дечија играчка закачена за колевку, сунђер који виси на табли и црквено звоно тако постају клатна чије је време клаћења сразмерно квадратном корену из убрзања земљине теже. Хемија ружна сестра физике по Нушићу могла би да се употреби као средство за уклањане вишка државних чиновника који се само размножавају. Једноставно би се наредило да науче лекцију из хемије и било би их десет пута мање. Слично се може применити и за избор разних саветника, епископа и сл. Мртври језици, латински и старогрчки су по дефиницији проблематични. Писац се питао како то да ако изумре народ остане језик да живи, а онда га још назову мртви језик. Мислио је да он постоји само да би се измислио још једно занимање, професор латинског или старогрчког. Деклинације и коњугације у латинском језику могле су се користити у средњем веку као највиши облик мучења неверника опседнутих нечистим силама. Мртви језици који су у време испита одзвањали у кућама гимназијалаца представљали су озбиљну опасност за нормалне разговоре јер је постојала могућност да сви проговоре латински од силине понављања. Латински је једино користан апотекарима који рачунајући да купци не разумеју о чему се ради дају латински назив неком прашку и скупо га наплате. Слично чине и лекари посебно када се окупи конзилијум. На крају Алкибијад Нуша признаје да му је латински помогао током једне болести када су мислили да ће умрети ако се не презноји. Он је мењао именицу по латинским падежима и добро се ознојио. Упоредо са школом појавила се и прва љубав. Пре своје прве љубави о љубави је свхвтио понешто и из туђег искуства. Њихова служавка се заљубила, а њен сиромашни момак уз комлименте и пољупце није заборављао да јој дода веш за прање и узме део од њихове породичне вечере. Ту је научио важну лекцију о љубави и када се заљубио у Персу, кћер професора математике, није био неспреман. Изабрао је девојчицу која му је била најближа, љубав изјавио на ,,роматничном“ месту у бурету, а пошто је био лош математичар логично је закључио да је неће добити за жену. Зато су одлучили да се трују палидрвцима, а пошто су то саопштили свако својој мајци, Перса је добила батине и омрзла младог Нушића. Прва љубав је по Нушићу, наивна, смешна и изгледа осуђена на пропаст, али је искренија од неке зреле, лажне љубави у којој је једна страна искоришћена. Школовање је и време писања првих стихова. Гимназијалци често покушавају да буду песници. Нушић каже за себе да је написао две песме и два пута тако настрадо да му више није падало на памет да их даље пише. У десетерцу је описао апотекареву жену како на прозору флертује са неким господинм који није њен муж. То се рашчуло, а сујетне жене не праштају. Биле су изненађене и његове тетке додатно забезекнуте што је рекао да је од њих чуо оно што је у стихове претворио. У школи га је такође чекала казна, а присутвао је општој свађи професора који су редовно због сличних стихова у којима су они били главни ликови кречили тоалете. Ускоро је у Нушићев живот ушла нова љубав. Не знамо јој име. Писац је зове плаво девојче. Плакала је када су се упознали јер јој је учитељица рекла да је гуска. Нушић ју је тешио говорећи да је то подношљивије него да су јој као њему рекли да је магарац, а и да он баш воли гуску, посебно печени батак. Почели да се сатају на гробљу, али разговори су им били обични, а не љубавни. То је подстакло писца да препише делове љубавног романа поделе улоге главних јунака и текст науче напамет. Девојчица је научила свој део текста, али дечак који иначе није волео лекције није се на једном састанку појавио јер није знао текст. Тако га је ненаучена лекција коштала друге љубави. Нове љубави су се низале јер је љубав пијанство по Нушићу и што више пијеш, више ти се пије. Трећа љубав била је служавка коју су родитељи отпустили када су приметили сина како често борави у кухињи. Четврта љубав је била девојка са којом се дописивао и са којом је једног дана престао да се дописује. Пета је била тајна љубав према удатој жени. Никада је није признао. Шеста љубав је била девојка коју је пољубио, а седма је била једна коју је заборавио. Хумором је сакрио разлог зашто. Не

знамо да ли је била неважна у шта сумњам или је се само стидео, или је можда то била телесна љубав којој нема ни у аутобиографији места. Осма је тражила да се закуне на верност, а онда заволела другог. Девета је се заклела на верност, а онда је он заборавио на њу. Десета је била удата жена у бракоразводној парници. Њен муж је покушаво да га наговори да му помогне да на суду докаже да је слабог морала, а она је с друге стране покушавала да га наговори да сведочи у њену корист. Једанаеста љубав је очекивала да се само гледају, а онда су то једнога дана престали. Нису се само смењивале љубави. Низали су се и испити и на крају је стигла факултетска диплома. Она је отварала врата и могао је да буде чиновник, адвокат, новинар или глумац. Чиновник је добро занимање и треба само да знаш да будеш покоран надређеном, малтретираш подређене, ћутиш када треба, говориш шта треба и томе слично. Адвокат је занимљив али не зато што брани невине, њима не би требао бранилац, или јури криве, јер њих би и по закону требало гонити, већ зато што се обично не зна ко је прав а ко крив. Делио би савете, али не бесплатно као родитељи и не би било жалбе на квалитет. Новинар је такође добро занимање јер је чаробно. У новинара тајне престају да буду тајне, мир престаје да буде мир, вода се претвара у вино, дижу мртви, а сахрањују живи. Глумци облаче лажно крзно, стављају лажно злато, али они су најискренији јер себичност маскирају себичношћу, а лаж лажима, за разлику од политичара који на себичност на пример ставе маску родољубља. Искуство му је говорило да се опроба као чиновник иако је више волео слободне професије, али са дипломом нису ни хтели да га приме. Зато је слагао да је несвршени гимназијалац и примили су га оберучке начелници који су такође тек делимично писмени. На жалост прочуло се да је завршио универзитет и добио је отказ. Није згодно бити паметнији од шефа. Ускоро није имао проблем са послом. Био је у затвору због песме којом је увредио краља. Добио је две године, за разлику од лопова који је добио једну. Ту у тамници могао је да размишља и види ствари и људе јасније. Правда је тако матора уседелица пљавог веша, а поштење носи лудачку кошуљу. Тамнички прозор може да послужи и као увеличавајуће, али и као стакло које када се окрене наопако умањује. Тако велики државник са једне стране је ситна душа и себичњак са друге. Затвор писца није можда опаметио али му је омогућио да ствари види другачије. Војска је још једно важно поглавље у животу писца. То је место где научиш да не мислиш и згодно место у тексту за Нушића да изнесе још мало својих ставова о животу. Његова Хамлетовска дилема је мислити или не мислити. У школи и кући ти говоре да мислиш ако хоћеш нешто да постигнеш, а у војсци да нису ту да размишљаш. Жена каже да је њена обавеза кућа, а да је твоје да мислиш, али каже и да је мислила не би се ни удавала. Војска осим дилеме о размишљању доноси човеку знање трескања ноге о земљу, марширања, пуцање из празне пушке, што је корисно ако сте књижевник или политичар, али и из пуне пушке. Гађање би било прецизније ако би још на место мете стајала лутка обучена као срески начелник. Србин је по Нушићу војник цео живот, јер и када одслужи рок стално га зову. Срби у ствари стално ратују, али позиви о којима је Нушић писао нису почеци драма већ вица. Звали пешадица да врати чешагију, а он је никада није ни задужио. Након војске написао је поглавље о тринаестој љубави која се завршила браком као сваки баксуз. Оженио се после тамнице па није приметио да је изашао из затвора. То је поглавље у коме писац пореди школу, војску, затвор и брак и налази њихове сличности и разлике. У војсци као у браку учиш се да се у ходу равнаш, на комаду да се окрећеш, шта је чаркање и сл. Разлика између брака и осталих поглавља је што све осим брака има рок трајања. Брак је бескрајна робија. Није размишљао о реформи брака јер је брак по њему деформисан и тешко га је реформисати када о њему нема дефиниције. Различито га гледају ожењни од неожењених. За историчара је појава у којој се побеђеном подређује победник, освајач, а у граматици је на пример именица мушког рода подчињена законима жене у животу. Испитујући сам себе долази до закључка да није љубав брак јер га је гајио превише према свим женама, да није поверење, јер га код жене није стекао, већ да је то стрпљење. Остатак живота није описивао и то је оставио свом добром пријатељу у задатак. На крају књиге је поговор, али и ово је наравно у Нушићевом стилу. Поговор је део који говори о томе како године пролазе и млади власник погребног предузећа му се све љубазније јавља, јер ваљда види у њему будућу муштерију. Ту се Нушић бави претпоставкама шта би било кад би било. Претпоставља да ће га новинари три дана након смрти интервјуисати да провере гласине о смрти, а и да се обавесте о самој смрти. Он ће на ,,паметна“ питања и мртав морати да пролаје. Није умро баш према очекивањима лекара јер није био добар ђак из латинског језика и није разумео шта конзилијум од њега очекује. Пред крај је питао жену за цене на пијаци и није рекао ништа велико, али је у договору са новинаром забележено за медије оно што је ставио на крај књиге: ,,Хвала на пажњи и збогом!“

 Ова књига је настала у прваом кварталу двадесетог века пре скоро сто година, а говори о периоду друге половине деветнаестог века. Дешавање је у Србији, а тема и јесте и није живот Бранислава Нушића од рођења до склапања брака. Ако буквално читамо јесте тема живот великог комедиографа, али ако разумемо суштину написаног ово нема никакве везе са стварном биографијом. Књига чак није биографска уопште. Ово је животи став, филозофија једног човека који је добро познавао време у коме је живео и људе који су га окружовали. Биографија, мозаик десетина мини прича вешто повезаних у целеину само су декор који служи објашњењу ставова које износи. Многе од тих прича од којих је роман сачињен сигурно се никада нису десиле. Не верујете ваљда да није знао немачки човек који је студирао право у Грацу. Немогуће је и да се детаљно сећа свега онога што се издешавало пре његове четврте или пете године. Чак и да је исписао део породичних сећања сигурно је и измишљао и додавао. Да га је толико мучио српски и граматика како би толике књиге написао. Он је мрзео неписменост, ругао се лицемерју, корумпираности, лоше организованој просвети, лажним пријатељима, лажним љубавима... Дао је једну свеобухватну критику друштва и појединца не штедећи ни себе. Ова је књига биографска само ако биографију доживимо као пут којим човек хода, на коме учи и који обликујуе његов ум. Писац нам је говорио о томе како је и зашто постао такав какв је.

 Ова књига која у себи носи разне слојеве и може се читати и откравати лако, јер њен језик је лак и можемо се до суза смејати, али можемо се истовремено и дубуко замислити. Чини ми се је мртва трка у броју мање или више скривених идеја и броју ликова у њој. Питам се да ли је Бранисалв Нушић уопште главни лик.Он је главни зато што је сам себи највише простора оставио у делу. Он је главни јер његову реч слушамо и његову мисао пратимо, али с друге стране живот који је по Нушићу слагалица сачињена од много прича не значи да је у свакој од њих он, писац, био главни. Те приче су га обликовале, али понекад је био само статиста. Нисмо ми увек најважнији, ни у сопственим животима. Споредни ликови често немају ни име, па их разликујемо по карактеру, а не по речи јер карактер и јесте оно на чему писац инсистира. Осим оца разложног и строгог и мајке посвећене деци и породици, нисам сигуран да би уопште било неопходно да их спомнињем. Они и нису друго до симболи за све са истом преовлађавајућом особином, а има их на десетине. Један полититичар или један начелник, или једна плава девојка, или један војник, новинар све су то представници скупова сличних ако не и истих људи. Ова књига је настала на четрдесетогодишњицу рада Бранислава Нушића и део је захвалности свима који су волели ,,Народног посланика“, гледали ,,Госпоћу министарку“ или ,,Сумњиво лице“. Овом књигом нас писац упознаје директно из сопствених, а не из уста глумаца који тумаче његове ликове о својим животним ставовима и захваљује на пажњи што смо га слушали.

 Оно што је посебна вредност овог дела је његова безвременост. Ако бисмо избацили педесетак именица које означавају предмете који више нису у употреби и убацили на пример код девојке са којом се дописивао да су користили смс поруке и фејсбук могли бисмо да некој незналици продамо причу као дело двадесет првог века. Нушић нас је добро познавао, а ми се ни за сто година нисмо променили. Ми и данас можемо да кажемо да ће друмови пожелет Турака, јер нема никога да нас натера да их поправимо. Уосталом, зар се и данас не рвемо са неписменошћу, зар немамо корумпиране политичаре, лопове који напредују...

 На крају вратио бих се на почетак и рeкaо да иако је живот често свакакав, треба га гледати кроз смешну призму, јер само се тако може живети, како поручује на самом почетку писац, што не значи да је човек који тако гледа ограничен, необразован, ,,слеп“, већ напротив, мерило за прави смех постављено је веома високо.

Лав Лукић, 7/1

1. Пошто је Бразил сиромашна земља и има много сиротиње, њихова насеља направљена од картона називала су се фавеле. Сви становници фавела живели су у куама сачињеним од картона. [↑](#footnote-ref-1)